Aurel Pană, fost director general adjunct al Agenției de Plăți și Intervenție pentru Agricultură, a fost condamnat, definitiv, la șapte ani și șase luni de închisoare. Pană a fost acuzat că a primit 2,2 milioane de euro mită, pentru a acorda contracte de livrare și transport, aferente uleiului destinat persoanelor defavorizate.

Curtea de Apel București l-a condamnat definitiv pe Aurel Pană, fost director general adjunct al Agenției de Plăți și Intervenție pentru Agricultură (APIA), pe motiv că a deturnat fondurile necesare achiziționării de alimente destinate persoanelor defavorizate. Pană a cerut 1,2 milioane de euro pentru acordarea contractului de achiziție a uleiului unei firme private și încă 1 milion de euro pentru acordarea contractului de transport și distribuție. Aurel Pană nu s-a mulțumit cu cele 2,2 milioane de euro și a mai cerut și efectuarea unor lucrări de construcție în valoare de 640.000 de lei.

Dosarul a fost instrumentat de Direcția Națională Anticorupție.